Seun (6) byna dood ná motor per ongeluk oor hom ry[OPVOLG] Die pa van die seuntjie het intussen aan Maroela Media gesê sy kind se poging om ŉ goeie daad te verrig het tot die traumatiese voorval gelei. Lees die opvolgberig hier. Argieffoto: Netcare 911 ŉ Sesjarige seun van Germiston in Gauteng is in ŉ ernstige toestand na die hospitaal gehaas nadat ŉ geparkeerde voertuig Saterdagmiddag per ongeluk oor hom gery het. Nick Dollman, Netcare Limited-woordvoerder, sê die seun het glo oomblikke voor die voorval in die geparkeerde motor gespeel wat in die oprit van die gesin se huis gestaan het. Volgens Dollman het die seun per ongeluk die motor se handrem losgemaak, uit die motor geklim en gaan sit om vermoedelik verder op die oprit te speel. Die voertuig het glo teen die oprit afbeweeg en oor die seuntjie gery. Dollman sê die kind het ernstige beserings opgedoen en moes onder meer sterk medikasie ontvang omdat hy glo baie pyn verduur het. Die seun is vanweë die omvang van sy beserings per helikopter na die trauma-eenheid vir dringende mediese sorg gehaas. Die seun was teen Sondagoggend steeds in ŉ kritieke toestand. ŉ Polisieondersoek na die voorval duur voort.